Kako se izogniti slabim zmenkom?

Ponuja se vam ogromno možnosti, da najdete vašega idealnega partnerja. Kmalu pa ugotovite, da je realnost precej drugačna. Primernih možnosti je le malo. Veliko jih je že zasedenih, veliko jih hoče samo avanturo.

Kako ločiti zrno od plevela? Kako izbrati pravo osebo za zmenek? Gre za zelo občutljivo temo, ki jo na primerih obravnavam tudi v knjigi (Ne)srečni konci.

Prvi zmenek: Nanj pojdite brez pričakovanj

Na portalu za spoznavanje ljudi presojamo ljudi na podlagi slik, opisa in medsebojnega pogovora. Žal pa ne moremo vedeti, če je to, kar oseba piše, tudi resnica. In tudi če je, manjka tista najpomembnejša stvar, tisti x faktor, zaradi katere se zaljubimo v osebo.

Najboljša stvar, ki jo lahko naredite, je, da greste na zmenek popolnoma brez pričakovanj.

Človekova osebnost, mimika obraza, gibanje telesa. Gre za lastnosti, ki jih lahko vidite samo v živo. Nekdo, ki je po spletnem pogovoru super, je v živo lahko popolno razočaranje.

Najboljša stvar, ki jo lahko naredite, je, da greste na zmenek popolnoma brez pričakovanj, saj se le tako izognete razočaranjem. Če se z osebo ujamete, je to odlično, če ne, greste dalje z eno izkušnjo več.

Kako se izogniti slabim zmenkom?

Vseeno pa lahko minimizirate možnost slabih zmenkov. Kako?

1. Pozorni bodite na slike

V prvi fazi bodite pozorni na slike, ki pri taki obliki spoznavanja štejejo največ. Slike povedo veliko o osebnosti človeka. Nekdo, ki objavlja spolno izzivalne slike in z zabav, si z veliko verjetnostjo ne želi resne zveze.

Tudi vi bodite pozorni, da objavite slike, ki odražajo vaš dejanski videz, vaše hobije, tip osebnosti. Lahko ste še tako simpatični v živo, ampak če nimate ustreznih slik, vam pri tej obliki spoznavanja to ne bo nič pomagalo.

2. Preberite opis

V drugi fazi preberite opis, saj iz njega lahko izveste marsikaj zanimivega o človeku. Če vidite, da imate z drugo osebo popolnoma različne želje, to lahko vodi zgolj v slab zmenek.

Če si ne želite samo avanture, to jasno povejte, vnaprej skomunicirajte svoja pričakovanja. Na vas je tudi, da predstavite stvari, ki vas razlikujejo od drugih. Poudarite stvari, ki so vam pomembne in lastnosti, zaradi česar ste posebni.

3. Pozorni bodite na način pogovora

Na vas je, da vprašate stvari, ki so vam pomembne.

V tretji fazi bodite pozorni na način pogovora. Slog pisanja mora ustrezati vam. Če so že takoj seksualna namigovanja, vi pa tega ne želite, veste, da zmenek ni dobra ideja. Če vas pogovor preveč dolgočasi ali vam oseba postavlja bizarna vprašanja, bo verjetno tako tudi v živo.

Na vas je, da vprašate stvari, ki so vam pomembne. Zavedajte se, da je portal samo orodje, s katerim pridete do zmenka, ni namenjen pisanju romanov, raje se čim prej dobite v živo.

Naj vas slabi zmenki ne odvrnejo od uporabe spletnih portalov

Slabi zmenki pa niso razlog, ki bi vas odvračal od uporabe spletnih portalov. Brez uporabe portalov nimate možnosti, da spoznate tako številen krog novih ljudi. Potrebna je samo previdnost, ker sta virtualna in realna oseba lahko popolnoma nekaj drugega.

Nikoli ne morete popolnoma izločiti možnosti slabega zmenka. Pač tvegate in upate na najbolje.

Sami pa lahko naredite to, da objavite čim bolj resnične slike, jasno v opisu navedete svoja pričakovanja, da odženete ljudi, katerih si ne želite in izpostavite stvari, po katerih se razlikujete od drugih, da pritegnete prave ljudi. Ne se bati biti nekaj posebnega.

Še več mojih nasvetov je dostopnih v knjigi (Ne)srečni konci, ki nudi številne nasvete pri iskanju novih ljubezenskih priložnosti v življenju.